Seni oli filmiarhiivis vaid üks Pätsi kõnega helisalvestis. "Leitud atsetaatplaadid on tõeliselt unikaalsed, sest need on ainsad salvestised ja need ei olnud kunagi mõeldud pikaajaliseks säilitamiseks," rääkis filmiarhiivi arhivaar Paavo  Annus. Atsetaat- ehk lakkalusele salvestatud plaate kasutas 1930-ndate keskel näiteks Riigi Ringhääling, et salvestatud heli oleks võimalik hiljem raadioeetrisse lasta. Annuse kinnitusel nende tiražeerimisega ei tegeldud, mis tähendab, et iga leitud plaat on täiesti ainulaadse salvestisega.